SKRIFTLIG FORESPØRGSEL E-0248/02

af Bartho Pronk (PPE-DE) til Kommissionen

(6. februar 2002)

Om: Prisstigninger ved indførelsen af euroen

Under den sidste mødeperiode meddelte kommissionsmedlem Solbes, at der ikke har været tale om prisstigninger som følge af indførelsen af euroen. Forskellige nederlandske medier har imidlertid berettet om prisstigninger. Endvidere har den nederlandske forbrugersammenslutning henvist til en række tydelige prisstigninger.

I betragtning af at prisstigningerne som følge af indførelsen af euroen på ingen måde er en ønsket udvikling, bedes Kommissionen besvare følgende spørgsmål:

1. Har Kommissionen kendskab til resultatet af den nederlandske forbrugersammenslutnings europrismonitor? Erkender Kommissionen, at prisstigningen på 2,8 %, hvilket kunne konstateres i forbindelse med indførelsen af euroen, er en uønsket udvikling? Har Kommissionen fået lignende undersøgelser i andre medlemsstater stillet til rådighed? Får forbrugersammenslutningens undersøgelse kommissionsmedlem Solbes til at ændre mening?

2. Kan kommissionsmedlem Solbes forelægge statistisk materiale, der underbygger hans udtalelse om, at der ikke er tale om prisstigninger som følge af indførelsen af euroen?

3. Der eneste undersøgelsesmetode for forbrugeren er en sammenligning af priser. Det er blevet vedtaget, at varer fortsat kan mærkes med to priser indtil den 1. juni 2002. Den samme undersøgelse fra den nederlandske forbrugersammenslutning viste, at kun 48 % af varerne er blevet dobbeltprismærket,

medens 46 % har fået påført en pris i euro. 2 % af varerne var prismærket i gylden. Hvorledes mener Kommissionen, at man kan imødegå denne uønskede udvikling? Vil Kommissionen endnu en gang gøre den nederlandske regering opmærksom på, at det er vigtigt med to priser som et led i forbrugerbeskyttelsen?

4. I Nederlandene er bl.a. parkeringsafgifterne steget med i gennemsnit 8,8 %. Disse afgifter er ganske vist underlagt de kommunale myndigheder og dermed indirekte den nederlandske regering. Er Kommissionen rede til at understrege over for den nederlandske regering, at stigningen i parkeringsafgifterne er en uønsket udvikling?

5. Hvilke foranstaltninger agter Kommissionen at træffe, såfremt den konstaterer, at der stik imod aftalerne er tale om prisstigninger som følge af indførelsen af euroen?

Svar afgivet på Kommissionens vegne af Pedro Solbes Mira

(21. marts 2002)

Kommissionen vil gerne præcisere, at Kommissionens ansvarlige for økonomiske og finansielle anliggender i sin tale til Europa-Parlamentet den 16. januar 2002 i Strasbourg berettede, at der ikke forelå tegn på signifikante, systematiske prisforhøjelser som følge af overgangen til euroen.

Kommissionsmedlemmet udelukkede således ikke individuelle prisforhøjelser. De stigende markedspriser på visse produkter, som medierne i Nederlandene og i andre lande har berettet om, er til trods for at de er uvelkomne og muligvis også ubegrundede ofte ledsaget af prisfald på andre produkter. De formodes endnu ikke at have ført til en signifikant og dermed målelig generel euro-effekt.

Denne udtalelse underbyggedes af det foreløbige skøn over inflationen i eurozonen i januar 2002 offentliggjort af Eurostat den 1. februar 2002. Den årlige inflationsrate pr. januar 2002 i eurozonen er på 2,7 %, imod 2 % (revideret) for december 2001. Den månedlige ændring i det harmoniserede forbrugerprisindeks (HICP) i eurozonen fra december 2001 til januar 2002 var på 0,5 %. Virkningen af omstillingen til euro målt på den månedlige ændring i det harmoniserede forbrugerprisindeks i eurozonen mellem december 2001 og januar 2002 vil sandsynligvis ligge inden for intervallet 0-1,16 %. Faktorer, der ikke er relaterede til euroen såsom dårligt vejr, der resulterede i store prisforhøjelser på grøntsager, og markante stigninger i skatten på tobak kan ifølge de første analyser være baggrunden for op til 0,34 % af ændringen i HICP. Den resterende prisforhøjelse skønnes således at udgøre højst 0,16 %.

Kommissionen er bekendt med undersøgelsen fra den nederlandske forbrugersammenslutning og med andre undersøgelser i eurozonen af potentielle virkninger af omstillingen. Mange af disse bygger på data indsamlet før omstillingen, og de fleste kan betegnes som anekdotiske i den forstand, at antallet og betydningen af de produkter, der er inddraget, ikke er repræsentativt for ændringerne i det generelle prisniveau. Den månedlige ændring i det nederlandske HICP på 1,1 % for januar 2002 offentliggjort af Statistics Netherlands (CBS) den 9. februar 2002 bekræfter tilsyneladende dette.

Kommissionen forsikrer det ærede medlem om, at det er Eurostat magtpåliggende at sikre, at inflationen i forbindelse med omstillingen måles korrekt ved hjælp af HICP. Således bør virkninger af omstillingen ikke kunne skjules ved beregninger og statistiske justeringer, selv om deres indvirkning som sådan ikke kan isoleres.

Det forekommer unødvendigt at understrege, at Fællesskabets markeder er åbne, og at økonomien er for dynamisk til, at det er muligt at sige, hvordan priserne ville have været, hvis omstillingen ikke havde fundet sted. Omstillingen til euroen er kun en ud af mange faktorer, der bidrager til prisændringer. I teorien skulle det være muligt at opgøre inflationen i forbindelse med omstillingen og finde frem til dens kilder. I praksis er det kun muligt at bedømme situationen ud fra velunderbyggede skøn. Sådanne skøn er forbundet med en risiko for, at prisændringer tilskrives omstillingen til euro, selv om de kan skyldes andre faktorer. Disse begrænsninger gælder også for den undersøgelse fra den nederlandske forbrugersammenslutning, der ligger til grund for denne skriftlige forespørgsel.

Det middel, forbrugerne først og fremmest anvender til bedømmelse af prisudviklingen, er direkte sammenligninger af priser over en periode. Kommissionen anbefalede dobbelt prisangivelse i oktober 2000. Den dobbelte prisangivelse er siden da praktiseret i vid udstrækning enten på grund af lovgivningen (den er obligatorisk i Grækenland, Østrig og Portugal) eller omstændighederne (den store udbredelse har på systematisk vis bidraget til dobbelt prisangivelse i hele eurozonen).

Kommissionen har anmodet deltagerlandene om og disse har indvilliget i at iværksætte en neutral og brugervenlig konvertering af brugerbetalingerne til euro. Med hensyn til parkeringsafgifter har den nederlandske forbrugersammenslutning kunnet konstatere en stigning på 8,4 % i HICP for januar 2002. Generelt er priserne i det pågældende underindeks steget meget hurtigere, end det gælder for det overordnede hollandske indeks siden 1998, og de fleste prisstigninger finder typisk sted i januar.

I visse medlemsstater (f.eks. Luxembourg og Østrig) er der lovgivning, der muliggør sanktioner over for urimelige prisforhøjelser. Kommissionen og især Den Europæiske Centralbank (ECB) hvis opgave i henhold til traktaten er at beskytte prisstabiliteten følger med stor opmærksomhed inflationens udvikling.